Polisieklerk vas oor miljoene se ‘vervalste eise’Argieffoto Foto: SAPD, Facebook ’n Finansiële administrasieklerk by die Springbok-polisiestasie is in hegtenis geneem nadat hy vasgetrek is vir beweerde bedrog van R3,4 miljoen. Siyabonga Mangqishi (36) het Dinsdag in die Springbok-landdroshof verskyn op verskeie aanklagte van bedrog. Kapt. Philani Nkwalase, woordvoerder van die Valke, het gesê dat Mangqishi na bewering dokumente vervals het om onregmatige betalings van die polisie in sy persoonlike rekening te ontvang. Volgens Nkwalase het die onreëlmatighede al in Januarie 2014 begin en tot Januarie vanjaar geduur. “Die persoonlike besonderhede van verskeie kollegas is gebruik om vervalste vorms in te vul om kontant te eis, asook terugbetalings vir etes, verblyf en die hernuwing van staatsvoertuie se lisensieskywe,” het hy gesê. Volgens Nkwalase het ’n senior polisiebeampte die ongerymdhede opgemerk en ná verdere ondersoek vasgestel dat die waarde van die eise altesaam R3,4 miljoen beloop. Mangqishi is onder streng borgtogvoorwaardes vrygelaat en die saak is tot 24 April uitgestel vir verdere ondersoek.